Τέσσερις Ελληνίδες φίλες ταξιδεύουμε συχνά μαζί. Εξυπηρετηθήκαμε πρώτη φορά από την Airbnb και φιλοξενηθήκαμε από τον Edoardo στο Romely House επί πέντε ημέρες. Η ποιότητα των υπηρεσιών ξεπέρασε τις προσδοκίες μας! Ήταν μια θαυμάσια, μια συναρπαστική εμπειρία!

Πριν φτάσουμε στη Ρώμη ο οικοδεσπότης επικοινώνησε πολλές φορές μαζί μας με μηνύματα και τηλεφωνήματα άμεσα και φιλικά. Έλυσε τις απορίες μας και πρότεινε τον πιο εύκολο τρόπο να φτάσουμε στο σπίτι: Ένας έμπιστός του οδηγός ταξί μάς περίμενε στο αεροδρόμιο. Ήταν ευγενέστατος και οδήγησε από τη συντομότερη διαδρομή με λογικό αντίτιμο. Η γειτονιά κι η περιοχή ήσυχη, καθαρή, με πολλά μαγαζιά.

Φτάσαμε πολύ νωρίτερα από την ορισμένη ώρα προσέλευσης κι όμως ο Edoardo ήταν ήδη στην αυλόπορτα, μας καλωσόρισε με πλατύ χαμόγελο, εξυπηρετικός, φιλικός σαν να μας γνώριζε από καιρό. Το διαμέρισμα πεντακάθαρο, λαμπερό, ζεστό, άνετο, επιπλωμένο έξυπνα με απλότητα και καλαισθησία. Νιώσαμε σαν στο σπίτι μας.

Το σαλόνι αναπαυτικό, όμορφο, με κοφτές κουρτίνες. Το τραπέζι φαγητού μοντέρνο, στολισμένο με τριαντάφυλλα. Η φωτεινή κουζίνα πλήρως εξοπλισμένη με ηλεκτρικές συσκευές και μαγειρικά σκεύη. Ο Edoardo μας έδειξε τη λειτουργία των συσκευών. Στο ψυγείο φρόντισε να φέρει χυμό και γάλα, στα ντουλάπια είχε καφέ, τσάι, πιατικά κ.λπ. Τα υπνοδωμάτια είναι βολικά, τα κρεβάτια αναπαυτικά, οι ντουλάπες ευρύχωρες, το μπάνιο μεγάλο και επενδυμένο αριστοτεχνικά.

Το σπίτι βρίσκεται πολύ κοντά σε σημαντικά αξιοθέατα. Ο Edoardo μάς έδωσε αναλυτικούς χάρτες με πληροφορίες για τα μέσα μεταφοράς και οδηγίες για τις μετακινήσεις μας. Στους κοντινούς δρόμους πολλά λεωφορεία κάνουν πυκνά δρομολόγια. Το μετρό είναι εύκολα προσβάσιμο.

Χρειαστήκαμε έκτακτα τη βοήθεια του Edoardo επειδή στο ταξί ξεχάσαμε κάποιο μικρό, φτηνό αντικείμενο συναισθηματικής αξίας. Τηλεφώνησε αμέσως στον οδηγό, που έψαξε, το βρήκε και μας το έφερε.

Ζητήσαμε επίσης να μας προτείνει τα αγαπημένα του εστιατόρια και το έκανε με προθυμία. Τις επόμενες μέρες μάς έστειλε πολλά μηνύματα, ρωτώντας πως περνάμε και βεβαιώνοντας ότι είναι πάντα στη διάθεσή μας.

Ο αποχαιρετισμός ήταν εγκάρδιος. Κουβέντιασε μαζί μας για ώρα, καθυστερώντας τη βραδινή του έξοδο. Πολύ νωρίς το επόμενο πρωί το ταξί έφτασε ακριβώς στην ώρα του για το ταξίδι της επιστροφής.

Διατηρούμε άριστες εντυπώσεις από τη φιλοξενία του Εdoardo στο Romely House. Ευχόμαστε ολόψυχα να ξαναβρεθούμε σύντομα σ' αυτό το πανέμορφο σπίτι και στην ιστορική αρχόντισσα Ρώμη.

Προτείνουμε ανεπιφύλακτα να διαπιστώσετε κι εσείς πόσο πολύ αγαπάει αυτό που τόσο καλά κάνει, δηλαδή να φροντίζει τέλεια τους ανθρώπους που φιλοξενεί από πολλά και διάφορα μέρη του κόσμου.

Αικατερίνη & Αναστασία & Πηνελόπη & Φεβρωνία